[pic] | COMISIA COMUNITĂŢILOR EUROPENE |

Bruxelles, 23.9.2008

COM(2008) 579 final

COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

privind rezultatele evaluării func ționării Regulamentului (CE) nr. 717/2007 al Parlamentului European și al Consiliului din 27 iunie 2007 privind roaming-ul în rețelele publice de telefonie mobilă în interiorul Comunității și de modificare a Directivei 2002/21/CE

{COM(2008) 580 final}

COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

privind rezultatele evaluării funcționării Regulamentului (CE) nr. 717/2007 al Parlamentului European și al Consiliului din 27 iunie 2007 privind roaming-ul în rețelele publice de telefonie mobilă în interiorul Comunității și de modificare a Directivei 2002/21/CE (Text cu relevanță pentru SEE) CUPRINS

1. Introducere 4

2. Istoric 4

2.1. Regulamentul în vigoare în prezent 4

2.2. Privire de ansamblu asupra pieței 5

2.3. Evoluția situației de la adoptarea regulamentului 6

2.4. Procesul de consultare 6

3. Evaluarea 7

3.1. Atingerea obiectivelor 7

3.2. Probleme specifice 8

3.3. Extinderea domeniului și prelungirea perioadei de aplicare a regulamentului 10

4. Concluzie 12

1. Introducere

Realizarea pieței unice și atingerea obiectivelor strategiei de la Lisabona de a transforma UE în „cea mai dinamică și competitivă economie din lume bazată pe cunoaștere” rămân în centrul preocupărilor Comisiei Europene. Facilitarea comunicațiilor transfrontaliere reprezintă un factor cheie în atingerea acestor obiective. Regulamentul (CE) nr. 717/2007 privind roaming-ul în rețelele publice de telefonie mobilă în interiorul Comunității și de modificare a Directivei 2002/21/CE (denumit în continuare „regulamentul”)[1], care a intrat în vigoare în iunie 2007, constituie, de asemenea, un excelent exemplu cu privire la agenda politicilor Comisiei, intitulată „O Europă a rezultatelor”, care vizează să aducă beneficii tuturor cetățenilor Europei, pe baza realizărilor înregistrate de UE până în prezent.

Regulamentul expiră la 30 iunie 2010, în cazul în care nu este prelungit de Parlament și de Consiliu în baza unei propuneri a Comisiei. Prin urmare, regulamentul impune Comisie să evalueze funcționarea acestuia și să înainteze un raport Parlamentului European și Consiliului până la 30 decembrie 2008[2]. Comisia trebuie să evalueze măsura în care au fost atinse obiectivele regulamentului, să revizuiască evoluția tarifelor de gros și cu amănuntul pentru serviciile de comunicații de voce și date furnizate consumatorilor în roaming, inclusiv tarifele pentru mesajele text (SMS), și să facă recomandări cu privire la necesitatea reglementării acestor servicii, dacă este cazul, având în vedere interesele consumatorilor.

Prezenta comunicare raportează rezultatele evaluării efectuate de Comisie cu privire la funcționarea regulamentului și oferă explicații referitoare la modificările de politică pe care le propune pentru a-și pune în practică concluziile, fiind însoțită de o propunere legislativă de modificare a regulamentului în consecință. Detaliile și motivele subiacente sunt prezentate în propunerea legislativă și în evaluarea impactului aferentă acesteia. Articolul 95 din Tratatul CE reprezintă temeiul juridic al noii propuneri, ca și în cazul regulamentului.

2. Istoric

2.1. Regulamentul în vigoare în prezent

Din cauza caracteristicilor și a structurii transfrontaliere specifice a piețelor intracomunitare de roaming, autoritățile naționale de reglementare (ANR) au întâmpinat dificultăți în remedierea cu eficacitate a lipsei presiunii concurențiale și, ca urmare, a prețurilor la serviciile de roaming pe întregul teritoriu al Comunității. Grupul autorităților europene de reglementare (ERG), constituit pentru a oferi consultanță Comisiei cu privire la aspectele de reglementare referitoare la piața unică, a recunoscut această problemă și a solicitat Comisiei să ia măsuri la nivel european. Comisia a adoptat propunerea sa de regulament privind rețelele publice în cadrul Comunității la 12 iulie 2006[3]. În iunie 2007, Parlamentul European și Consiliul au adoptat regulamentul care a contribuit la funcționarea armonioasă a pieței interne, asigurând, în același timp, un înalt nivel de protecție a consumatorilor, menținând concurența dintre operatorii de rețele mobile, măsurile de stimulare a inovării, cât și posibilitatea consumatorilor de a alege.

Comisia a încheiat acum evaluarea funcționării regulamentului, pe baza obiectivelor principale ale acestuia, și anume promovarea concurenței, consolidarea pieței unice și garantarea faptului că tarifele plătite de consumatori atunci când trec frontiera nu sunt nejustificat de mari în comparație cu tarifele plătite în țara lor de origine.

În evaluarea sa, Comisia a fost însărcinată, de asemenea, să stabilească dacă a fost necesară reglementarea serviciilor de SMS și de date, în lumina evoluției situației după intrarea în vigoare a regulamentului.

2.2. Privire de ansamblu asupra pie ței

Piața serviciilor de roaming în rețelele mobile din UE se poate clarifica în servicii de voce, servicii de SMS și servicii de date. Cele trei segmente luate împreună au adus, în 2007, un venit de 6,54 de miliarde de euro[4]. Această cifră corespunde cu aproximativ 4,7% din totalul pieței de comunicații mobile din EU. Dacă în termeni de venituri, serviciile de roaming sunt de o importanță mai redusă în sectorul comunicațiilor mobile, față de serviciile interne, partea reprezentată de veniturile din servicii de roaming din totalul veniturilor unui operator este totuși semnificativă și tipic mai atractivă decât alte servicii, din perspectiva marjei.

În ceea ce privește venituri, serviciile de voce în roaming au reprezentat 79,1% din totalul pieței serviciilor de roaming în 2007, iar serviciile de SMS și de date în roaming au reprezentat 12,3% și respectiv 8,6%. Creșterile înregistrate de serviciile de voce și de SMS reflectă, în mare măsură, maturitatea acestor segmente ale pieței; creșterea serviciilor de date în roaming este totuși dinamică și cel puțin convergentă cu creșterea serviciilor mobile de date pe plan intern. Segmentul de date îl va depăși, prin urmare, pe cel de SMS, pentru a deveni al doilea ca mărime dintre segmentele de servicii în roaming într-un an sau doi.

În timp ce tarifele la serviciile de voce în roaming au scăzut, ca urmare a regulamentului, nu se observă aceeași tendință pentru serviciile de SMS în roaming, deoarece tarifele nu au suferit, în general, decât modificări minore în ultimul an, în pofida presiunilor politice exercitate asupra operatorilor de a acționa în vederea evitării reglementării.

Pe de altă parte, tarifele la serviciile de date în roaming continuă să fie ridicate, deși tarifele de gros și cele cu amănuntul au manifestat o tendință de scădere. Aceasta este o problemă specifică, legată de lipsa transparenței în ceea ce privește tarifele la serviciile de date în roaming, ducând la așa-numitele „șocuri ale facturii”. Tarifele competitive la serviciile de date în roaming sunt esențiale în vederea eliminării barierelor din calea accesului la serviciile de internet în rețele mobile la trecerea granițelor.

2.3. Evolu ția situației de la adoptarea regulamentului

După adoptarea regulamentului, Comisia a lucrat în strânsă colaborare cu ERG la monitorizarea implementării acestuia. ERG a inițiat un vast exercițiu de colectare de date care a constituit baza a două rapoarte comparative[5].

Comisia a comandat un studiu unui grup independent de consultanți cu privire la serviciile de date în roaming, care a fost publicat la 27 iunie 2008[6].

Comisia a colectat date de la 120 de operatori, din proprie inițiativă.

2.4. Procesul de consultare

La 7 mai 2008 a fost lansată o consultare publică de anvergură, prin care Comisia solicită comentarii cu privire la evaluarea funcționării regulamentului și la posibila extindere a domeniului de aplicare a acestuia la serviciile de SMS și de date în roaming. S-au formulat 39 de întrebări referitoare la funcționarea generală a regulamentului și la aspecte specifice precum roaming-ul accidental, efectul asupra operatorilor de dimensiuni mai mici și asupra tarifelor naționale și problema diferenței dintre minutele utilizate în mod real și cele facturate. S-au primit 45 de răspunsuri, iar cele neconfidențiale au fost publicate[7].

Aceste răspunsuri, inclusiv răspunsurile ERG, au servit la elaborarea prezentului raport.

Răspunsurile primite în cadrul consultării publice au fost, în mare măsură, favorabile ideii de prelungire a regulamentului privind serviciile de voce dincolo de data limită de aplicare a acestuia, și anume 2010. ERG, diferite agenții naționale de reglementare, state membre și organizații ale consumatorilor s-au pronunțat în favoarea menținerii reglementării, atât în ceea ce privește piața de gros, cât și cea de vânzare cu amănuntul. Operatorii de dimensiuni mai mici au fost în favoarea prelungirii duratei de aplicare a regulamentului, cel puțin la nivelul pieței de gros.

Proiectul de reglementare a serviciilor de SMS în roaming a fost, de asemenea, bine primit, mai ales în lumina absenței evoluției tarifelor cu amănuntul. În timp ce Asociația GSM și cei mai mulți dintre operatorii de rețele mobile s-au exprimat împotriva continuării aplicării regulamentului privind serviciile de voce în roaming și împotriva extinderii domeniului său de aplicare la serviciile de date și de SMS în roaming, unii operatori s-au exprimat în favoarea reglementării pieței de gros a serviciilor de SMS în roaming.

În ceea ce privește serviciile de date în roaming, a fost recunoscută aproape în unanimitate necesitatea de eliminare a „șocului facturii”, iar participanții și-au exprimat îngrijorarea cu privire la tarifele ridicate.

3. Evaluarea

Pe lângă evaluarea obiectivelor regulamentului și stabilirea necesității reglementării serviciilor de SMS și de date în roaming, Comisia a fost chemată, de asemenea, să determine dacă, în lumina evoluției pieței, este necesară prelungirea duratei de aplicabilitate a regulamentului sau modificarea acestuia, având în vedere atât concurența, cât și protecția consumatorilor și luând în considerare evoluția tarifelor pentru serviciile de voce și de comunicații în rețelele mobile la nivel național și efectele regulamentului asupra competitivității operatorilor de dimensiuni mai mici, a celor independenți sau a celor nou intrați pe piață. Regulamentul stipulează că, în cazul în care constată existența unei asemenea necesități, Comisia trebuie să prezinte o propunere Parlamentului European și Consiliului.

3.1. Atingerea obiectivelor

Obiectivele declarate ale regulamentului au fost de a introduce o abordare comună pentru a garanta că utilizatorii care călătoresc în interiorul Comunității nu suportă tarife excesiv de mari pentru serviciile de roaming atunci când efectuează și când primesc apeluri, contribuind astfel la funcționarea armonioasă a pieței unice, totodată obținându-se un nivel ridicat de protecție a consumatorilor, păstrându-se concurența între operatorii de telefonie mobilă și menținându-se atât măsurile de stimulare a inovării, cât și posibilitatea consumatorilor de a alege.

Implementarea și tranziția spre „eurotarif” s-a desfășurat, în general, armonios, cu numai câteva excepții observate de autoritățile naționale de reglementare. În urma monitorizării implementării, Comisia a constatat că obligațiile impuse de regulament sunt respectate, iar consumatorii au acces la un eurotarif egal cu sau inferior plafoanelor tarifare permise de regulament. Consumatorii au beneficiat de tarife de roaming mai reduse la efectuarea și primirea de apeluri. În special, înainte de intrarea în vigoare a regulamentului, tariful mediu pentru efectuarea unui apel era de 0,7692 EUR, în timp ce tariful pentru primirea unui apel era de 0,417 EUR. Intrarea în vigoare a regulamentului s-a tradus prin tarife mai mici în beneficiul consumatorilor, atât la efectuarea, cât și la primirea de apeluri, deoarece plafoanele la eurotarife au fost stabilite la 0,49 EUR (fără TVA) pentru efectuarea unui apel și 0,24 EUR (fără TVA) la primirea unui apel. De atunci, acestea au fost reduse la 0,46 EUR (fără TVA) și respectiv 0,22 EUR (fără TVA).

La intrarea în vigoare a regulamentului, 400 de milioane de consumatori au beneficiat de eurotarif, acesta devenind tariful standard în UE. Consumatorii pot opta, de asemenea, pentru oferte speciale, dar în aceste situații plătesc de fapt, în medie, aproximativ același tarif pe minut ca și consumatorii care au optat pentru eurotarif. Prin urmare, consumatorii care au optat pentru eurotarif economisesc, în medie, 36,4% la efectuarea de apeluri și 42,9% la primirea de apeluri, în comparație cu tarifele la serviciile de roaming practicate în UE în 2007.

Regulamentul a reușit, de asemenea, să amelioreze transparența în favoarea consumatorilor, în pofida faptului că o mică parte a operatorilor nu au reușit să își rezolve în timp util anumite probleme tehnice legate de dispozițiile în materie de transparență. Totuși, cea mai mare parte a operatorilor au fost în măsură să răspundă la timp exigențelor, iar în cazurile în care operatorii au întâmpinat dificultăți de implementare, ANR au monitorizat situația pentru a garanta luarea unor măsuri de remediere în timp util.

Cu toate acestea, problemele caracteristice pieței serviciilor de voce în roaming persistă, precum costurile de transfer și absența unei substituibilități adecvate, concurența nu s-a dezvoltat, iar tarifele s-au stabilit, în general, la un nivel apropiat de cel al plafoanelor impuse. Prin urmare, există un risc semnificativ ca, în situația în care se permite expirarea regulamentului, tarifele să crească.

3.2. Probleme specifice

Roaming-ul accidental

Roaming-ul accidental continuă să reprezinte o problemă în regiunile frontaliere. În această privință, obligația de transparență care constă în informarea consumatorilor în legătură cu tarifele de roaming a atras atenția multor dintre aceștia asupra faptului că se află accidental în roaming. De asemenea, autoritățile naționale de reglementare și administrațiile statelor membre au lucrat bilateral la rezolvarea problemei și au fost încheiate câteva acorduri.

Comisia va continua să monitorizeze situația, pentru a garanta funcționarea armonioasă a pieței unice.

Impactul asupra operatorilor de dimensiuni mai mici

Regulamentul garantează operatorilor de dimensiuni mai mici accesul la tarife de gros pentru roaming mai scăzute. Acest lucru are un efect pozitiv asupra operatorilor de dimensiuni mai mici, permițând unora dintre ei să ofere cele mai bune tarife cu amănuntul de pe piață. În timpul consultării publice, una dintre problemele ridicate a fost dificultatea operatorilor nou intrați pe piață de a încheia acorduri de roaming cu toți operatorii în timp util. Acest lucru este important atunci când abonații nu pot schimba mesaje SMS în roaming cu alți abonați ai unor rețele mobile din alt stat membru ca urmare a absenței unui acord care să permită expedierea acestor mesaje.

Agențiile naționale de reglementare pot interveni, din proprie inițiativă, în temeiul articolului 5 din Directiva privind accesul[8], în scopul asigurării respectării legii.

Orientarea traficului

În timpul evaluării funcționării regulamentului, Comisia nu a identificat și nu i s-au raportat cazuri de orientare a traficului utilizate în detrimentul consumatorilor. Dat fiind faptul că eurotarifele practicate de operatori trebuie să respecte un anumit plafon, cei mai mulți operatori au optat pentru oferirea aceluiași tarif, indiferent de rețeaua vizitată, sporind astfel transparența în ceea ce privește tarifele pentru consumatori, nemaifiind necesar pentru aceștia din urmă să aleagă manual o rețea mai ieftină.

Regiuni ultraperiferice

Din evaluarea efectuată de Comisie rezultă că regiunile ultraperiferice nu au suferit consecințe negative. În această privință, în urma consultării publice și a contactelor Comisiei cu autoritățile franceze rezultă că problema din Franța a fost rezolvată, deoarece s-au luat măsuri legislative pentru a garanta că cetățenii care locuiesc în regiunile ultraperiferice nu sunt dezavantajați în momentul în care efectuează apeluri către Franța metropolitană.

Tarifele naționale

De asemenea, Comisia a încercat să stabilească dacă s-au înregistrat creșteri ale tarifelor naționale care ar putea fi atribuite în mod specific regulamentului în discuție. A rezultat faptul că ar fi foarte dificil de identificat orice creștere a tarifelor naționale datorată în mod direct intrării în vigoare a regulamentului. ERG menționează că este puțin probabil ca tarifele naționale la telefonia mobilă să crească, deoarece acestea reprezintă un criteriu central în ceea ce privește concurența pentru atragerea de noi clienți. Al 13-lea raport de activitate privind progresele înregistrate în implementarea cadrului de reglementare a stabilit, de asemenea, că tarifele la serviciile în rețele mobile au continuat să aibă o tendință de scădere în 2007[9].

Unitățile de facturare

Deși plafoanele stabilite de regulament sunt exprimate în sume „pe minut”, a devenit evident că practicile tarifare ale anumitor operatori, prin care aceștia facturează apelurile de voce pe baza unei perioade minime de 60 de secunde, nu la secundă, diminuează efectele regulamentului, iar anumiți operatori și-au modificat practicile tarifare după adoptarea regulamentului în scopul diminuării efectelor acestuia. Într-adevăr, ERG a estimat că practicile de facturare a serviciilor la minut adaugă aproximativ 24% la valoarea unei facturi tipice de vânzare cu amănuntul pentru apelurile efectuate și 19% pentru apelurile primite folosind eurotariful.

3.3. Extinderea domeniului și prelungirea perioadei de aplicare a regulamentului

Apeluri de voce

Așa cum se poate observa în cele de mai sus, problemele fundamentale existente înainte de adoptarea regulamentului persistă încă. Concurența există, însă aceste noi oferte nu au modificat piața în mod substanțial.

Deși serviciile de voce în roaming pot constitui o sursă importantă de venituri și de profit pentru un operator de comunicații mobile, din punctul de vedere al consumatorului, tarifele pentru serviciile de voce în roaming sunt doar un element dintr-un pachet mai consistent de comunicații mobile, mai puțin important decât, să spunem, tarifele pentru apelurile și SMS-urile naționale sau o reducere la achiziționarea aparatului telefonic. Acest lucru limitează posibilitatea operatorilor de a utiliza tarife atractive la serviciile de roaming ca instrument eficace pentru atragerea clienților. În plus, existența conturilor de transfer și lipsa unei substituibilități adecvate pentru serviciile de voce în roaming atunci când consumatorul se află în străinătate reduce amploarea concurenței estimate.

Problema unităților de facturare (facturarea la minut), așa cum este descrisă mai sus, a demonstrat că operatorii au exploatat libertatea permisă de textul regulamentului pentru a obține un maximum de venituri în detrimentul altor operatori (la nivelul furnizării en gros) și al consumatorilor. Prin urmare, este necesar un set comun de norme cu privire la unitățile de facturare, pentru a consolida în continuare piața unică și pentru a asigura un nivel comun de protecție a consumatorilor.

Propunerea

1. Prelungirea regulamentului privind furnizarea en gros și cu amănuntul a serviciilor de voce până în 2013

Comisia propune prelungirea perioadei de aplicare a regulamentului cu încă trei ani, din 2010 până în 2013, pentru a garanta că tarifele facturate consumatorilor nu sunt excesive, acordând în același timp, un răgaz suficient pentru dezvoltarea concurenței. Plafoanele eurotarifului atât pentru apelurile efectuate, cât și pentru cele primite, vor continua să scadă anual, în mod liniar, în timpul perioadei de prelungire a regulamentului[10].

În vederea promovării concurenței, Comisia a încercat să asigure o marjă mai mare la nivelul vânzării en detail, prin reducerea mai drastică a tarifelor de gros. Acest lucru ar trebui să ofere posibilitatea operatorilor de a oferi tarife competitive cu amănuntul, sporind astfel șansele de apariție ale unei piețe cu adevărat concurențiale.

Pentru soluționarea problemei unităților de facturare, se va impune operatorii ca, la vânzarea cu amănuntul, să factureze consumatorilor serviciile la secundă, cu posibilitatea de a aplica doar o perioadă inițială de facturare de 30 de secunde pentru apelurile efectuate. Perioada inițială de facturare nu se justifică în cazul apelurilor primite. În mod similar, operatorii trebuie să factureze la secundă serviciile reglementate de apel în roaming prestate en gros altor operatori.

SMS

Tarifele la serviciile SMS în roaming nu au evoluat aproape deloc în ultimii ani, în pofida presiunilor politice. Tariful mediu pentru un SMS în roaming în UE a scăzut nesemnificativ de la 29 de cenți în al treilea trimestru al anului 2007 la 28,5 cenți în primul trimestru al lui 2008. În plus, există puține șanse ca tarifele să scadă semnificativ în viitor numai pe baza inițiativei sectorului, date fiind răspunsurile din partea operatorilor la consultarea publică.

În evaluarea sa, Comisia a concluzionat că nici nivelul tarifelor de gros, nici cel al tarifelor cu amănuntul nu sunt justificate de costurile de bază și că, așa cum este cazul serviciilor de voce în roaming, nu există probabil o presiune concurențială suficientă care să determine operatorii să reducă tarifele.

Propunerea

2. Extinderea domeniului de aplicare astfel încât să includă furnizarea en gros și cu amănuntul de servicii de SMS în roaming până în 2013 și îmbunătățirea transparenței

Comisia propune extinderea domeniului de aplicare a regulamentului, prin stabilirea de plafoane atât la nivel en gros cât și la nivel en detail pentru serviciile de SMS în roaming[11].

Comisia propune, de asemenea, înființarea unui sistem de mesagerie care să ofere automat consumatorilor, de fiecare dată când intră pe teritoriul unui stat membru diferit de statul de origine, informații de bază personalizate care se aplică la trimiterea unui SMS de către consumator în statul membru vizitat.

Servicii de date în roaming

Tarifele pentru serviciile de date în roaming erau deja mari când Comisia a prezentat propunerea de regulament, în 2006. Cu toate acestea, situația a devenit mai evidentă în ultimul an, odată cu apariția accesului la internetul de mare viteză sau a serviciilor mobile de bandă largă, în special pentru utilizatorii de laptopuri. Acest lucru a dus la apariția problemei „șocului facturii” pentru utilizatorii obișnuiți cu tarifele fixe naționale, dar care pot fi surprinși de facturarea acestor servicii per MB în roaming. Preocupările exprimate în ceea ce privește nivelul tarifelor pentru astfel de servicii indică faptul că se impun acțiuni de îmbunătățire a transparenței și de eliminare a „șocului facturii”, atât în interesul consumatorilor, cât și al operatorilor de comunicații mobile.

În plus, persistența tarifelor de gros extrem de ridicate pentru astfel de servicii în alte rețele în afară de cele preferate se datorează dificultăților de orientare a traficului, ceea ce nu oferă operatorilor niciun fel de condiții stimulative pentru reducerea unilaterală a tarifelor de gros, din moment ce traficul continuă indiferent de tariful practicat. Acest lucru restrânge posibilitatea operatorilor naționali de a estima costurile de achiziționare en gros suportate și de a oferi consumatorilor pachete tarifare transparente și competitive. Prin urmare, trebuie stabilit un plafon preventiv pentru tarifele de gros care va duce la scăderea tarifelor exorbitante de gros, dar care va fi suficient de ridicat pentru a nu distorsiona concurența sau pentru a nu împiedica dezvoltarea acesteia.

Propunerea

3. Sporirea transparen ței și introducerea unui mecanism preventiv la nivelul tarifelor en gros până în 2013 pentru combaterea „șocului facturii” în cazul serviciilor de date în roaming

Comisia propune măsuri vizând să garanteze informarea adecvată a consumatorilor cu privire la tarifele aplicabile pentru serviciile de date în roaming, prin intermediul unui mesaj automat.

Până cel târziu la 1 iulie 2010, operatorii trebuie să furnizeze consumatorilor un instrument care să le permită stabilirea în avans a limitei financiare pentru serviciile de date utilizate de aceștia în roaming.

Comisia propune, de asemenea, stabilirea unui plafon preventiv al tarifelor de gros pentru serviciile de date în roaming, la un nivel care să nu depășească în medie 1 EUR pe MB între oricare doi operatori, pentru ca astfel operatorii să poată adopta practici tarifare transparente, având garanția că pot anticipa cu mai multă certitudine costurile suportate la achiziționarea en gros.

4. Concluzie

În pofida rezultatelor obținute în urma aplicării regulamentului în discuție, dinamica pieței serviciilor de roaming nu s-a modificat suficient de la intrarea sa în vigoarea, astfel încât să permită Comisiei să recomande ca regulamentul să expire în 2010.

În vederea ameliorării funcționării armonioase a pieței unice, se propune extinderea domeniului de aplicare a regulamentului pentru a include serviciile de SMS și de date în roaming. Tarifele pentru serviciile de SMS în roaming nu au evoluat în ultimii ani și se pare că, în perspectivă, tarifele nu vor scădea semnificativ numai pe baza inițiativei sectorului respectiv de activitate. Preocupările exprimate în ceea ce privește nivelul tarifelor pentru serviciile de date în roaming indică faptul că se impune luarea unor măsuri, în special în vederea îmbunătățirii transparenței și eliminării „șocului facturii”.

Comisia propune reglementarea serviciilor de voce și de SMS în roaming, atât la nivel en gros, cât și en detail. Propunerea are ca obiectiv sporirea șanselor de apariție a unei piețe cu adevărat concurențiale, prin creșterea diferenței maxime dintre tarifele en gros și cele cu amănuntul. De asemenea, propune protejarea în continuare a consumatorilor care suportă tarife excesive datorate facturării la minut. Cu toate acestea, Comisia propune o abordare diferențiată a serviciilor de date în roaming, dată fiind natura specifică a problemelor apărute. În special, Comisia consideră că „șocurile facturilor” sunt inacceptabile și că sunt necesare măsuri urgente de îmbunătățire a transparenței și de eliminare a tarifelor exorbitante care duc la distorsionarea semnificativă a concurenței.

Piețele serviciilor de roaming au caracteristici unice care justifică luarea unor măsuri excepționale. Dată fiind natura sa excepțională, această intervenție trebuie să fie limitată în timp și, prin urmare, să expire la 30 iunie 2013. Comisia va continua să monitorizeze dezvoltarea pieței intracomunitare de roaming și propune o nouă evaluare însoțită de prezentarea unui raport către Parlamentul European și Consiliu în 2011.

Comisia intenționează să depună toate eforturile necesare pentru a asista Parlamentul European și Consiliul în vederea ajungerii la un acord cu privire la elementele sus-menționate în cel mai scurt timp posibil, astfel încât utilizatorii europeni de servicii de comunicații mobile să poată beneficia de aceste propuneri până în vara anului 2009. Atingerea acestor obiective este esențială pentru a răspunde așteptărilor cetățenilor legate de Uniunea Europeană și pentru ca Europa să însemne în primul rând rezultate pozitive pentru europeni.

[1] JO L 171, 29.6.2007, p. 32.

[2] Articolul 11 din regulament.

[3] Propunere de Regulament al Parlamentului European și al Consiliului privind roaming-ul în rețelele mobile publice în cadrul Comunității și de modificare a Directivei 2002/21/CE privind un cadru de reglementare comun pentru rețelele și serviciile de comunicații electronice – COM(2006) 382, 12.7.2006.

[4] Această cifră s-a obținut pe baza unui exercițiu de colectare de date efectuat de autoritățile naționale de reglementare și de Comisia Europeană. Datele au fost colectate de la 27 de ANR-uri pentru fiecare operator individual și au fost apoi agregate recurgându-se la o strategie ascendentă (bottom-up).

[5] http://www.erg.eu.int/documents/docs/index_en.htm.

[6] http://ec.europa.eu/information_society/activities/roaming/docs/study_data_roaming.pdf.

[7] Site web:http://ec.europa.eu/information_society/activities/roaming/regulation/consult08/contributions/index_en.htm.

[8] JO L 108, 24.4.2002, p. 7.

[9] COM(2008) 153, 19.3.2008.

[10] Tarifele de gros pentru efectuarea de apeluri vor scădea de la 26 de cenți la 1 iulie 2010 la 23 de cenți, 20 de cenți și respectiv 17 cenți. Plafonul eurotarifului pentru efectuarea de apeluri va scădea de la 43 de cenți la 40 de cenți, 37 de cenți și respectiv 34 de cenți, în timp ce plafonul pentru primirea de apeluri va scădea de la 19 cenți la 16 cenți , 13 cenți și respectiv 10 cenți.

[11] Tarifele de gros pentru serviciile de SMS în roaming care ar trebui aplicate de la 1 iulie 2009 nu pot depăși, în medie, 4 cenți pe mesaj între oricare doi operatori, ceea ce reflectă costurile reale de gros suportate. Începând cu aceeași dată, tariful cu amănuntul pentru serviciile de SMS în roaming nu trebuie să depășească 11 cenți, asigurând astfel atât un venit corect pentru operatori, cât și protecția consumatorilor.